Ziyoda, “ElDiDo” va “Odnoklassniki.ru” “E’tirof-2013” mukofoti sovrindorlari qatoridan joy oldi

Avval xabar berganimizdek, “Istiqlol” saroyida 20-dekabr kuni O‘zbekiston Respublikasi Madaniyat va sport ishlari vazirligi hamda qator hamkor tashkilot va idoralar bilan birgalikda madaniyat, san’at, badiiy ijod, jurnalistika va sport sohalarida salmoqli yutuqlarga erishgan eng faol ijodkorlarni qo‘llab-quvvatlash va rag‘batlantirish, ularning faoliyatini keng ommalashtirish maqsadida tashkil etilgan “E’tirof” mukofoti sovrindorlarini taqdirlash marosimi bo‘lib o‘tdi.

 Foto © O‘zA
“Mumtoz qo‘shiq, milliy estrada va opera san’ati”, “Milliy va zamonaviy raqs hamda balet”, “An’anaviy va akademik cholg‘uchilik”, “Rassomlik va dizayn”, “Kino, teatr va ommaviy tomoshalar”, “Badiiy ijod, jurnalistika va televideniye”, “Sport va jismoniy tarbiya” kabi yo‘nalishlar bo‘yicha yigirmadan ortiq nominatsiya g‘oliblari taqdirlandi.
“Sayyod” nashrining xabar berishicha, tadbirda eng yaxshi teleloyiha sifatida Shuhrat Qayumovning “Tarannum” ko‘rsatuvi e’tirof etildi.
Yilning eng yaxshi kinoaktyori Tolib Mo‘minov, kinoaktrisasi Ra’no Shodiyeva bo‘ldi. Eng yaxshi kinorejissor sharafiga esa Hilol Nasimov “Odnoklassniki.ru” filmi uchun sazovor bo‘ldi.
Bundan tashqari, “ElDiDo” guruhi eng faol guruh, Xurshida Nazarova eng yaxshi bastakor deb tan olindi.
Ziyodaga “Yilning eng faol xonandasi” nomi nasib etdi.

 Ziyodaga mukofot topshirilmoqda. Foto © Sayyod.com
Nashrning ta’kidlashicha, tadbir yorqin lahzalarga boy bo‘ldi. Chunonchi, shou boshida Shahzoda Muhamedovaning Rayhon va Shahzodani parodiya qilgani butun zal olqishiga sazovor bo‘ldi. Bundan tashqari, “Ummon” guruhi “Yalla”ning mashhur “Shahrisabz” qo‘shig‘ini, Nasiba Abdullayeva o‘zining afsonaviy “Samarqand” qo‘shig‘ini kuylaganda tomoshabinlar junbushga keldi.

 “Ummon” “Shahrisabz”ni kuylamoqda. Foto © Sayyod.com

 Nasiba Abdullayeva “Samarqand” qo‘shig‘i bilan sahnada. Foto © Sayyod.com
Shuningdek, konsertga tashrif buyurgan Sevara Nazarxonni muxlislar o‘rinlaridan turib, olqishlar bilan qarshi oldi. “Tomoshabinlar xuddi stadiondagi futbol ishqibozlari kabi jonlanib ketdi”, — deyiladi xabarda.

 Sahnada — Sevara Nazarxon. Foto © Sayyod.com
Eslatib o‘tamiz, tanlovda 23 ta nominatsiya bo‘yicha 69 ta nomzod ishtirok etdi.